《和春深二十首》
唐代·白居易

何处春深好，春深富贵家。马为中路鸟，妓作后庭花。

罗绮驱论队，金银用断车。眼前何所苦，唯苦日西斜。

何处春深好，春深贫贱家。荒凉三径草，冷落四邻花。

奴困归佣力，妻愁出赁车。途穷平路险，举足剧褒斜。

何处春深好，春深执政家。凤池添砚水，鸡树落衣花。

诏借当衢宅，恩容上殿车。延英开对久，门与日西斜。

何处春深好，春深方镇家。通犀排带胯，瑞鹘勘袍花。

飞絮冲球马，垂杨拂妓车。戎装拜春设，左握宝刀斜。

何处春深好，春深刺史家。阴繁棠布叶，岐秀麦分花。

五匹鸣珂马，双轮画轼车。和风引行乐，叶叶隼旟斜。

何处春深好，春深学士家。凤书裁五色，马鬣剪三花。

蜡炬开明火，银台赐物车。相逢不敢揖，彼此帽低斜。

何处春深好，春深女学家。惯看温室树，饱识浴堂花。

御印提随仗，香笺把下车。宋家宫样髻，一片绿云斜。

何处春深好，春深御史家。絮萦骢马尾，蝶绕绣衣花。

破柱行持斧，埋轮立驻车。入班遥认得，鱼贯一行斜。

何处春深好，春深迁客家。一杯寒食酒，万里故园花。

炎瘴蒸如火，光阴走似车。为忧鵩鸟至，只恐日光斜。

何处春深好，春深经业家。唯求太常第，不管曲江花。

折桂名惭郄，收萤志慕车。官场泥补处，最怕寸阴斜。

何处春深好，春深隐士家。野衣裁薜叶，山饭晒松花。

兰索纫幽珮，蒲轮驻软车。林间箕踞坐，白眼向人斜。

何处春深好，春深渔父家。松湾随棹月，桃浦落船花。

投饵移轻楫，牵轮转小车。萧萧芦叶里，风起钓丝斜。

何处春深好，春深潮户家。涛翻三月雪，浪喷四时花。

曳练驰千马，惊雷走万车。馀波落何处，江转富阳斜。

何处春深好，春深痛饮家。十分杯里物，五色眼前花。

餔歠眠糟瓮，流涎见麹车。中山一沉醉，千度日西斜。

何处春深好，春深上巳家。兰亭席上酒，曲洛岸边花。

弄水游童棹，湔裾小妇车。齐桡争渡处，一匹锦标斜。

何处春深好，春深寒食家。玲珑镂鸡子，宛转彩球花。

碧草追游骑，红尘拜扫车。秋千细腰女，摇曳逐风斜。

何处春深好，春深博弈家。一先争破眼，六聚斗成花。

鼓应投壶马，兵冲象戏车。弹棋局上事，最妙是长斜。

何处春深好，春深嫁女家。紫排襦上雉，黄帖鬓边花。

转烛初移障，鸣环欲上车。青衣传毡褥，锦绣一条斜。

何处春深好，春深娶妇家。两行笼里烛，一树扇间花。

宾拜登华席，亲迎障幰车。催妆诗未了，星斗渐倾斜。

何处春深好，春深妓女家。眉欺杨柳叶，裙妒石榴花。

兰麝熏行被，金铜钉坐车。杭州苏小小，人道最夭斜。

作者简介：白居易（772年－846年），字乐天，号香山居士，又号醉吟先生，祖籍太原，到其曾祖父时迁居下邽，生于河南新郑。是唐代伟大的现实主义诗人，唐代三大诗人之一。白居易与元稹共同倡导新乐府运动，世称“元白”，与刘禹锡并称“刘白”。白居易的诗歌题材广泛，形式多样，语言平易通俗，有“诗魔”和“诗王”之称。官至翰林学士、左赞善大夫。公元846年，白居易在洛阳逝世，葬于香山。有《白氏长庆集》传世，代表诗作有《长恨歌》《卖炭翁》《琵琶行》等。